google/wiki40b huggingface dataset:
Oryctolagus cuniculus algirus

Oryctolagus cuniculus algirus er en underart av kanin, også kalt europeisk kanin og europeisk villkanin.
Det er beskrevet en rekke underarter av kanin (Oryctolagus cuniculus) gjennom årene, men kun to nyter anerkjennelse hos IUCN. Dette er O. c. algirus og O. c. cuniculus.
O. c. algirus okkuperer Portugal, det sørlige Spania, middelhavskysten og øyene, og områder helt nord i Nordvest-Afrika, mens O. c. cuniculus okkuperer områdene nord og øst for O. c. algirus. Mellom disse sonene eksisterer det en sone der underartene overlapper hverandre.
Moderne forskning med DNA har vist at underartene trolig splittet lag for mer enn 2 millioner år siden.
O. c. cuniculus regnes som progenitor for tamkaninen og alle ville bestander som har blitt introdusert andre steder i verden.
Térraba Sierpe våtmarksområde

Térraba Sierpe våtmarksområde (spansk: Humedal Nacional Térraba Sierpe) er et våtmarksområde i kantonen Osa ved stillehavskysten sør i Costa Rica. Området har et areal på 14 637 hektar, og befinner seg ved utløpet til elvene Térraba og Sierpe, som det har navnet sitt etter. Det utgjøres av mangroveskog, og har fire ulike arter av mangrovetrær: Rhizophoraceae, Combretaceae, Pellicieraceae og Avicenniaceae. Området fikk status som verneområde i 1994, og som ramsarområde i 1995.
Våtmarksområdet kan besøkes av turister gjennom båtturer fra byen Sierpe, som befinner seg like øst for området.
Ramat Gan

Historie

Ramat Gan ble etablert i 1921 som en moshav, en kommunal bosetning med fokus på landbruk. Etter kommersiell vekst og befolkningsvekst så fikk den bystatus i 1950. Per 2004 hadde Ramat Gan 127 400 innbyggere på et område på 12 000 dunam (12 km²). Befolkningen vokste med en vekstrate på 0,7 % per år.
Ifølge Israels statistiske sentralbyrå var Ramat Gans sosioøkonomiske rangering på åtte av ti i 2001. 70,9 % av avgangsstudentene mottok vitnemålssertifikat i 2000. Det året var gjennomsnittslønnen i Ramat Gan på 6 995 INS.
Mělník kullkraftverk

Mělník kullkraftverk er et kullkraftverk ved byen Mělník i Tsjekkia. Det har en installert produksjonskapasitet på 1050 MW, fordelt på 5 turbiner. Dette er et av landets større kraftverk målt etter effekt. Anlegget ble påbegynt omkring 1970 og stod ferdig i 1980. Brenselkilden er brunkull. Operatør er det tsjekkiske energiselskapet CEZ as.
De totale CO2-utslippene i 2008 var ca. 2 705 100 tonn ved Melnik III, tilsvarende 1 187 000 tonn ved Melnik II, og videre 2 075 300 tonn ved Melnik I. Det samme årets kvote som var 1,985 mill. tonn ved førtsnevnte enhet, videre 1,102 mill. tonn ved Mělník II-anlegget, og 2,21 mill. tonn ved Mělník I.
Mogens Krogh

Landslaget

Han deltok i flere internasjonale turneringer for Danmark. Han ble europamester i fotball i 1992.
Sømna

Geografi

Størstedelen av kommunen ligger sør på Sømnahalvøya. I tillegg består kommunen av en del mindre øyer og holmer med Kvaløya som den største øya. Jordsmonnet i kommunen er godt, noe som gjør at det er lett å drive jordbruk. De største bygdene i kommunen er Vik, Berg, Dalbotn og Sund.
Amundsgjerdlia naturreservat og Bøpøla naturreservat ligger i kommunen.

Historie

Arkeologiske utgravninger viser at Sømna har vært bosatt fra eldre jernalder og frem til i dag. På slutten av middelalderen ble Sømna (Sør-Sømn) skilt ut som egen fjerding under Alstahaugsysla. Etter Formannskapslovene kom i 1837 var kommunen en del av Brønnøy herred. Sømna ble skilt ut som eget herred i 1900. Frem til 1940 hadde kommunen navnet Vik. I perioden 1964 til 1977 var kommunen igjen en del av Brønnøy. Den nye Sømna kommune er ikke identisk med Sømna kommune før 1964.

Kultur

Sømna Bygdetun ligger på Vik. Kommunen er med i Fotefar mot Nord og ble i 1993 også med i Skulpturlandskap Nordland med skulpturen «Hai-Ku-Badekar» av den irske kunstneren Dorothy Cross. Skulpturen ligger like ved Vennesund.
Friidrett under Sommer-OL 2004 – 1500 meter menn

Resultater

Fra de tre forsøksheaten gikk de fem fremste i hvert heat samt de ni beste tidene videre til semifinalene.

Fra de to semifinalend gikk de fem fremste fra hvert heat samt de to beste tidene til finalen.
Alle tider vises i minutter och sekunder.
Q automatiskt kvalifisert.
q de beste tidene son ikke er aautomatisk kvalifisert.

DNS startet ikke.

DNF kom ikke i mål.

OR markerer olympisk rekord.

NR markerer nasjonsrekord.

PB markerer personlig rekord.

SB markerer sesongbeste.

DSQ markerer diskvalifisert eller uteslutet.
Vegafjorden

Vegafjorden er et havstykke i kommunene Brønnøy og Vega i Nordland. Fjorden ligger mellom Vega i nordvest og Sauren i sørøst og strekker seg 22 kilometer nordøstover fra Kversteinen til Ylvingen. Sør for Kversteinen ligger Kversteinfjorden og mellom Vega og Ylvingen ligger Ylvingsfjorden. Tilremfjorden strekker seg sørover på østsida av Sauren og litt øst for Ylvingen ligger innløpet til Velfjorden.
Norsk musikkråd

Norsk musikkråd (NMR) er et samarbeidsnettverk og en interesseorganisasjon for musikklivet i Norge.
Norsk musikkråd jobber med å koordinere og initiere faglig, organisatorisk og interessepolitisk samarbeid innen musikklivet. NMR består av rundt 140 000 medlemmer, 33 medlemsorganisasjoner, 18 fylkesmusikkråd/kulturnettverk og 150 lokale musikkråd.
Norsk musikkråd administrerer støtteordningene «driftstilskudd landsdekkende musikkorganisasjoner», Frifond musikk og KOMP.
Norsk musikkråd har prosjektlederansvar for hørselskampanjen Plugin-Turnon.
Vigridisen

Vigridisen er en isbrem i Antarktis, beliggende på Prinsesse Astrid Kyst i Dronning Maud Land. Den strekker seg vestover fra Breiodden og ligger mellom Nivlisen i øst og Fimbulisen i vest.
Området ble første gang fotografert fra luften under Den tyske antarktisekspedisjonen 1938–39 under ledelse av Alfred Ritscher.
Hol Idrettslag

Hol Idrettslag (HIL) er et idrettslag fra Hol i Buskerud. Laget ble stiftet i 1903 og et allsidig fleridrettslag med grupper for idrettene hurtigløp på skøyter, skiidrett, fotball, sykling, friidrett, orientering og svømming. HIL har egen nemnd for sti- og skiløypepreparering kalt Holsåsen Sti og Løypenemnd.
Hol Idrettslag er mest kjent som klubben til skøyteløperne Ådne Søndrål, Håvard Bøkko, Hege Bøkko og Christoffer Fagerli Rukke.
World Cup i ishockey

World Cup i ishockey, eller World Cup of Hockey, ble tidligere kalt Canada Cup, og er en ishockeyturnering med Canada, USA og de beste europeiske ishockeylandslagene. World Cup spilles på sensommeren/tidlig om høsten, i forkant av at de nasjonale ligaene starter. Dette gjør at alle de beste spillerne kan delta. Turneringen følger den Nordamerikanske NHL-regelboka (i motsetning til Verdensmesterskapet og OL-turneringene som bruker den internasjonale IIHF-regelboka) og kampene spilles på baner med amerikansk størrelse og mål. Hittil har derfor alle kamper i World Cup blitt spilt i Nord-Amerika.
Turneringen ble spilt første gang i 1976 og deretter i 1981, 1984, 1987 og 1991. Disse turneringene het Canada Cup. Fra 1996 ble turneringen spilt under navnet World Cup og ble samtidig utvidet fra seks til åtte lag. Disse blir delt inn i to avdelinger, en nordamerikansk (NA) og en europeisk (E). I den nordamerikanske spiller Canada, USA, Russland og Slovakia. I den europeiske avdelingen spiller Sverige, Finland, Tsjekkia og Tyskland.
Keiji Fukuda

Biografi

Fukudas foreldre var leger; faren emigrerte fra Japan til Vermont i USA under sin utdannelse, og tok etterpå arbeid ved et sykehus i Barre i Vermont. Keiji Fukuda tok sin høyere utdannelse ved Oberlin College, University of Vermont College of Medicine (1983) og Mount Zion Hospital i San Francisco og ved University of California, Berkeley. Under studiene arbeidet han i en periode blant stammefolk i Sør-India. 
Han har arbeidet med spedalskhet og tuberkulose, og spesialiserte seg senere i epidemologi i Atlanta. Han er også en ekspert på kronisk utmattelsessyndrom.
Han har fokusert på influensa siden 1996, og ledet team som forsket på utbrudd av fugleinfluensa og SARS.
Den 28. april 2009 fastslo han at det allerede var for sent å prøve å demme opp for en internasjonal spredning av svineinfluensaen som var brutt ut i Mexico.
Nang

Nang (tibetansk: སྣང་རྫོང་, Nang Dzong, Wylie: snang rdzong, kinesisk: 朗县, pinyin: Lǎng Xiàn) er et fylke i prefekturet Nyingchi i Tibet i Folkerepublikken Kina. Det ligger ved midtre løp av Yarlung Tsangpo, som frem til 1985 var tilregnet Shannan.
Arealet er på 4.113,71 kvadratkilometer og befolkningen var i 2004 på ca. 10.000 innbyggere.
Årlig gjennomsnittstemperatur er 9 °C, og årsnedbøren er på 600 mm.

Kulturminner

Lieshangravene (Lieshan mudi) fra det 7. til 9. århundre, Yarlung-dynastiets tid, ble i 2001 tilføyd listen over kulturminner i Folkerepublikken Kina.
Channel Island kraftverk

Channel Island kraftverk er et varmekraftverk ved byen Darwin i Nordterritoriet, Australia. Det har en installert produksjonskapasitet på brutto 223 MW, fordelt på 3 turbiner.
Brenselkilden er naturgass fra Bonaparte Gulf utenfor kysten, og subsidiært fyringsolje. Anlegget ble utbygd med ferdigstillelse i 1985. Operatør er det regionale energiselskapet Power & Water.
Kromann Reumert

Kromann Reumert er Danmarks største advokatfirma med ca. 600 medarbeidere, hvorav ca. 320 er jurister (advokater eller advokatfullmektiger). Firmaet har kontorer i København, Århus, London og Brussel.
Kromann Reumert ble dannet i 2000 gjennom en fusjon av Kromann & Münter samt Reumert & Partnere. Kromann & Münter var resultatet av en tidligere fusjon mellom to københavnske firmaer, Kromann, Nørregaard Friis og Erik Münter. I begynnelsen av 1990-årene fusjonerte Kromann & Münter med det århusianske firmaet Storm Mortensen og ble dermed innehaver av Jyllands største advokatfirma.
Firmaet henvender seg primært til bedriftskunder og har spesialavdelinger innen alle områder av forretningsjus.
Lineng kraftverk

Lineng kullkraftverk er et kullkraftverk i provinsen Shandong i det nordøstlige Kina. Det har en installert produksjonskapasitet på 600 MW. Operatør er energiselskapet Huaneng.
Khristos Patsatzoglou

Spillerkarriere

Han startet karrieren i den lokale klubben Agia Eleousa og fikk en plass på det greske U17-landslaget. Hans talent ble lagt merke til, og talent-bedriften Skoda Xanthi hentet ham til klubben i 1996. Der spilte han i de kommende fire sesongene, før turen gikk til favorittklubben Olympiakos i 2000. Patsatzoglou var en spiller som kunne spille i alle defensive posisjoner, og det likte daværende Olympiakos-trener Dušan Bajević godt.
Han var regnet blant gresk fotballs aller største talenter, til han fikk en karrieretruende skade mot AEK Athen i 2003. Patsatzoglou hadde skadet akillessenen sin et par uker i forveien, men Olympiakos ville ikke gå inn i kampen uten en av sine beste spillere og ga ham injeksjoner. Det skulle vise seg å bli fatalt. En stygg infeksjon satte seg i foten, og Olympiakos måtte klare seg uten 24-åringen resten av sesongen.
Men det skulle bli mye verre enn som så. Olympiakos sine leger visste nok lite om at deres handling ville holde Patsatzoglou ute av spill i mer enn tre år. Mange operasjoner og intensiv fysioterapi var nytteløst så lenge skaden kom tilbake så fort «Patsa» begynte å trene igjen. Han fikk en kamp på slutten av 04-05 sesongen, og sa selv at han var klar for spill igjen og at det nå var opp til Trond Sollied å gi ham spilletid.
Nordmannen hadde ikke sett Patsatzoglou i hans glansdager, og hadde vanskelig for å se ham komme tilbake på Champions League-nivå. Dette satte sinnene i kok hos Olympiakos-fansen, som allerede hadde et anstrengt forholdt til Sollied. Men Patsatzoglou fortsatte å trene opp igjen ankelen, og i oktober 2006 var han i lagoppstillingen til en kamp mot Atromitos. På samme tid ble han innkalt til landslaget, og spilte hele kampen og scoret et mål mot Bosnia. Noen dager senere var han av banens beste spillere mot Roma på Stadio Olimpico til han måtte av i andreomgang med skade. Det var nå en kneskade som plaget ham, urelatert til den forrige.
Men ingenting så ut til å knekke Patsatzoglou, og selv om han ble holdt ute av spill for resten av sesongen ble han viktig for Olympiakos sesongen 07/08. Han spilte mesteparten av kampene, og scoret et fantastisk mål borte mot Werder Bremen, som sikret Olympiakos' første borteseier i turneringen noensinne. Khristos Patsatzoglou er en umåtelig populær mann blant fansen, og kun kapteinen Predrag Đorđević er satt høyere blant den generelle Olympiakos-supporter. Likeens var det under skadeperioden, og selv om Patsa satt på tribunen hver kamp, ble han sunget for.
Mexicantha

Utseende

Middelsstore (vingespenn ca. 50 millimeter), brunlige eller brunrosa påfuglspinnere. Forvingen er litt tilspisset og har en mørk skråstrek som går fra bakkanten til vingespissen, midt i forvingen en litt udefinert, lys "krusedull"-tegning.

Utbredelse

Slekten er utbredt i Mexico.
Du kannst nich treu sein

«Du kannst nicht treu sein» er en tysk sang med melodi av Hans Often og tekst av Gerhard Ebeler.
Engelsk tittel er «You Can't Be True, Dear». Den engelske teksten var skrevet av Hal Cotten.
I 1948 spilte Ken Griffin inn sangen, først utgitt som instrumnetalversjon (soloorgel) og senere med vokalist Jerry Wayne som fremførte teksten. Begge disse ble populære i utgivelser fra det uavhengige selskapet, Rondo Records.
Innspillingen med Ken Griffin og Jerry Wayne ble utgitt av Rondo Records med katalognummer 228.
Instrumentalversjonen med Ken Griffin ble utgitt av Rondo Records med katalognummer 128.
Inbstrumentalversjonen ble spilt inn og utgitt først, men kom på Billboard Best Sellers In Stores-listen etter sangversjonen.
Begge versjonene solgte i anslagsvis 3,500,000 eksemplarer.
Innspillingen med Dick Haymes with the Song Spinners ble gjort 16. april 1948. Den ble utgitt av Decca Records med katalognummer 24439. Den andre siden var «Nature Boy». 
Innspillingen med The Sportsmen ble utgitt av Capitol Records med katalognummer 150077. Den andre siden var «Toolie Oolie Doolie».
Innspillingen med The Martin Sisters & Eddie Fisher ble gjort i desember 1947. Den ble utgitt av Columbia Records med katalognummer 38211. Den andre siden var også her «Toolie Oolie Doolie».
Innspillingen med Dick James ble utgitt av RCA Victor Records med katalognummer 20-2944. Den andre siden var «Nature Boy».
To britiske artister spilte også inn sangen på omtrent samme tid:
Vera Lynn spilte inn sangen 10. mars 1948. Den ble utgitt i Storbritannia av Decca Records med katalognummer F-8883 og i USA av London Records med katalognummer 202.
Dolores Gray gjorde sin innspilling 13. august 1948. Den ble utgitt av EMI på Columbia-etiketten med katalognummer DB 2451.
Sangen fikk nytt liv av Patti Page og ble populær i 1965.

Norsk versjon

Arild Feldborg har skrevet en norsk tekst. Den norske tittelen er «Den første blåveis»
Karmel

Karmel var by i oldtidens kongedømmet Judea. Det er lokalisert rundt tyve km sør for Hebron og rett ved siden som dagens palestinske landsby al-Karmil ligger. Rett ved ligger Karmel, Har Hebron som er en moshav, eller en jødisk bosetning, og rett i nærheten av Bibelens nevnte Karmel, og er således oppkalt etter denne. Karmelberget er derimot et fjell i nordvestre delen av Israel som strekker seg inn i Haifa. Det var dette fjellet som profeten Elia ofret på og talte imot Baalsdyrkerne.

Referanser i Bibelen

Det er flere referanser til Karmel i Bibelen. Den er nevnt som en by i Judea i Første Samuelsbok 15:12 Det nevnt som et sted hvor kong Saul reiste et monument etter ekspedisjonen mot amelekittene. I Josvas bok 15:55 er Karmel en av de byene som listes opp i Judea. I Josvas bok 25 er Karmel nevnt som hjemmet til Nabal og hans hustru Abigajil som siden ble gift med kong David av Israel.

Senere historie

Etter Bar Kokhba-opprøret ble det fjerntbeliggende Karmel benyttet som en romersk garnisonsby. Jødene i byen ble som ubekvem med den romerske tilstedeværelsen at det flyttet deres bosetning 2 km sørøst på en høydetopp. Den nye jødiske bosetningen blomstret fram til hæren til Khosrau II av Persia tvang romerne til å oppgi Palestina. Den persiske hæren ble kort tid etter beseiret av de muslimske styrkene til Rashidunkalfatet. Da markedet for deres vinproduksjon forsvant fikk den jødiske bosetningen en markant nedgang fram til synagogen ble helt forlatt på 800-tallet. Den etterlatte synagogen står fortsatt i den palestinske byen som i dag er kjent som al-Karmil. Det er en av de best bevarte antikke synagoger på Vestbredden.
Den arabiske geografen Al-Muqaddasi beskrev byen i 985 som «en landsby i det ytre omfanget til området til Hebron i Jund Filastin. Dette er den Karmel som er nevnt i Josvas bok xv.55.»
På et tidspunkt i middelalderen flyttet arabere inn i landsbyen. I henhold til Det palestinske sentralbyrå for statistikk hadde landsbyen en befolkning på 3741 mennesker i 2007.
Det nye jødiske samfunnet Karmel, Har Hebron ble opprettet i 1980 og har i dag rundt 70 familier.
Tecumseh gasskraftverk

Tecumseh gasskraftverk er et varmekraftverk i Shawnee County, i delstaten Kansas i det sentrale USA. Anlegget har en installert produksjonskapasitet på 58 MW fordelt på 2 like store turbiner. Operatør er energiselskapet Westar Energy Inc. 
Det stod ferdig utbygd i 1972. Brenselkilden er hovedsakelig naturgass.
Morning News of the Woods

Morning News of the Woods er et musikkalbum med Heidi Skjerve Quintet, utgitt i 2008.
Telly Savalas

Bakgrunn

Savalas er født i New York av gresk-amerikanske foreldre, Nicholas og Cristina. Han avbrøt sine psykologistudier for å melde seg til militærtjeneste under annen verdenskrig. Etter tre års tjeneste fra 1943 til 1946 gikk han tilbake til studiene og tok eksamen i 1948.

Karriere

Han TV-debuterte i 1959 i serien Sunday Showcase og hadde flere gjesteroller i div. serier før han i 1961 filmdebuterte i Mad Dog Coll. Gjorde seg så bemerket i filmen Fuglemannen på Alcatraz i 1962, en rolle som medførte en Oscar-nominasjon i 1963. Spilte så tank-kommandør i krigsfilmen Ardennerslaget i 1965 og året etter som brutal sersjant i fremmelegionen i Trikolorens helter (Beau Geste). 
Etter rollen som psykopatisk soldatfange i action-krigsfilmen 12 fortapte menn fra 1967, fikk han i 1969 rollen som superskurken Ernst Stavro Blofeld i James Bond i hemmelig tjeneste. I 1970 spilte han en av hovedrollene i krigsfilmen Kellys helter. 
Etter flere roller i diverse italienske B-filmer på begynnelsen av 1970-tallet (blant dem Telefon Killer), samt hovedrollen i westernfilmen Pancho Villa, fikk Savalas i 1973 hovedrollen som Theo Kojak i TV-filmen The Marcus-Nelson Murders. Filmen skulle samme år avstedsomme krimserien Kojak som ble Savalas store gjennombrudd og skulle gå på TV til 1978. Serien skulle innbringe ham både en Emmy og en Golden Globe. Resten av 70-tallet deltok han i filmer som blant annet Horror Express (1973), Killer Force (1976), Capricorn One (1978), Flukten til Athena (1979) og Poseidons hemmelighet (1979).
På 1980-tallet var Savalas' karriere på hell, men deltok fremdeles i enkelte innbringende filmer, slik som Verdens aller sprøeste bilrace (1984). Spilte i 1988 i den noe obskure fransk-spanske splatterfilmen Faceless.  I 1985 returnerte han som Kojak i TV-filmen Kojak: The Belarus File, og fra 1985 til 1990 spilte han i 7 slike TV-filmer om detektiven. Han deltok også i samme periode i et par TV-filmer som spilte videre på filmen 12 fortapte menn.
På 1990-tallet deltok Savalas i bare noen få spillerfilmer og TV-produksjoner. Hans siste filmjobb var komedien Backfire! fra 1995 (innspilt 1994). 
Savalas fikk i 1989 diagnosen prostatakreft. Han døde av sykdommen i 1994.
Deruluft

Deruluft (Deutsch-Russische Luftverkehrs A. G., eller Deruluft) var et felles sovjetisk-tysk flyselskap, etablert 11. november 1921. Deruluft åpnet sin første permanente rute mellom Moskva og Königsberg (via Kaunas og Smolensk) 1. mai 1922. Det startet en ny rute mellom Berlin og Leningrad (via Tallinn) 6. juni 1928, og opprettholdt begge ruter og frem til 31. mars 1936. Deruluft ble avviklet 31. mars 1937 på grunn av den endrede politiske situasjonen.
De fleste av flyene var tyske, og fram til 1930-årene var også bedriften tyskpreget. Det første flyet var en nederlandsk-bygget Fokker F. III's. Senere ble tyske Junkers F13's lagt til flåten. Den første Deruluft flyvningene omfattet bare post. Den 27. august 1922 ble ruten åpen for publikum. Fra tidlig 1929 ble Fokker F. III's erstattet av Dornier Merkur. Tidlig i 1931 ble flåten utvidet mued Tupolev ANT-9
Olavskilder

Olavskilder eller Olavsbrønner er et begrep som nyttes for en rekke vannkilder i Norge og Sverige. De er oftest navngitt i bestemt form, Olavskilden, men man finner også formen St. Olavskilden. Kildene fikk navn etter Olav den hellige i årene etter kristendommen kom til Norge, og ligger gjerne i tilknytning til pilegrimsleden, gamle pilegrimsveier. Vannet fra kildene skal være hellig og gi velsignelse og styrke til den om drikker, eller berører det. Før dette antas det at flere av kildene hadde tilknytning til hedenskap, og ritualer mot blant annet åsatru. Til kildene knytter det seg derfor gjerne flere sagn.
St. Olavs kilder synes i hovedsak å være oppkommer. Disse oppkommene har også et fellestrekk i det at de sjelden tørrer ut når andre kilder går tomme i tørkeperioder.
Fafo

Opprettelse

Fafo ble grunnlagt av Landsorganisasjonen i Norge (LO) i 1982 som «Fagbevegelsens senter for forskning, utredning og dokumentasjon» (forkortet Fafo), og var frem til 1993 en avdeling i LO. I 1993 ble Fafo skilt ut av LO som en selvstendig stiftelse under navnet Forskningsstiftelsen Fafo, med økonomiske bidrag fra LO, Orkla ASA, Umoe As, Elkem ASA, Coop Norge SA, Sparebank 1 Gruppen, Norsk Kommuneforbund og Televerket. I dag skjer det meste av virksomheten i regi av Fafo Institutt for arbeidslivs- og velferdsforskning AS, mens stiftelsen kun forvalter eierskapet i datterselskapet. Stiftelsen eier også datterselskapet Fafo Technology Consulting (Beijing) Co. Ltd. med kontor i Beijing. Frem til 2015 omfattet Fafo også datterselskapet Fafo Institutt for anvendte internasjonale studier AS, men virksomheten i dette selskapet ble overført til Fafo Institutt for arbeidslivs- og velferdsforskning AS i 2015.
Institusjonen ble ledet i mange år av sosiologen Terje Rød-Larsen, som var direktør fra 1982 til 1993. Han var også en av de som var med på å grunnlegge Fafo. Fra slutten av 1980-tallet har Fafo hatt et stort internasjonalt engasjement, særlig i Midtøsten. Fafo gjennomførte en stor levekårsundersøkelse blant palestinerne, som dannet noe av bakgrunnen for den senere Osloavtalen, hvor Fafo og Terje Rød-Larsen var sentrale. Fafo var vertskap for de hemmelige forhandlingene som ledet til avtalen. Terje Rød-Larsen ble samme år som Osloavtalen ble undertegnet ansatt i Utenriksdepartementet med rang som ambassadør, og ble senere statsråd og visegeneralsekretær for Midtøsten i FN.
Fra 2015 har Tone Fløtten vært daglig leder i Fafo.
Sørefjorden (Hammerfest)

Sørefjorden (også kalt Søre Bumannsfjorden; nordsamisk: Oarjjit Dáččavuotna) er en fjord på vestsida av øya Seiland i Hammerfest kommune i Finnmark. Fjorden har innløp mellom Nordre Garggo i nord og Søre Garggo i sør og strekker seg 1,5 kilometer sørover til fjordbotnen.
Sørefjorden er 86 meter på det dypeste, omtrent midt i fjorden. Noen kilometer lengre nord ligger Nordefjorden eller Nordre Bumannsfjorden.
Yunfu

Yunfu (forenklet kinesisk: 云浮, pīnyīn: Yúnfú) er en by på prefekturnivå i vestlige Guangdong-provinsen i Folkerepublikken Kina. Den grenser til Zhaoqing i nord, Foshan i øst, Jiangmen og Maoming i sydvest, Yangjiang i syd og den autonome regionen Guangxi i vest.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.